KOMISSION ASETUS (ETY) N:o 2868/88,

annettu 16 päivänä syyskuuta 1988,

yksityiskohtaisista säännöistä Luoteis-Atlantin kalastusjärjestön hyväksymän yhteisen kansainvälisen tarkastusohjelman soveltamisesta

EUROOPAN YHTEISÖJEN KOMISSIO, joka

ottaa huomioon Euroopan talousyhteisön perustamissopimuksen,

ottaa huomioon yksityiskohtaisista säännöistä Luoteis-Atlantin kalastusjärjestön hyväksymän yhteisen kansainvälisen tarkastusohjelman soveltamisesta 9 päivänä kesäkuuta 1988 annetun neuvoston asetuksen (ETY) N:o 1956/88() ja erityisesti sen 4 artiklan,

sekä katsoo, että

olisi vahvistettava tietyt yksityiskohtaiset säännöt yhteisen kansainvälisen tarkastusohjelman, jäljempänä "ohjelma", sekä asetuksen (ETY) N:o 1956/88 soveltamisesta erityisesti koskien yhteisön ohjelmaan osallistumista koskevan alustavan suunnitelman vahvistamista ja siitä ilmoittamista, oletetuista rikkomuksista ilmoittamista ja tutkimista sekä jäsenvaltioiden ja komission välistä näitä asioita koskevaa yhteistyötä, ja

kalavarojen hallintokomitea ei ole toimittanut lausuntoaan puheenjohtajansa asettamassa määräajassa,

ON ANTANUT TÄMÄN ASETUKSEN:

1 artikla

Jäsenvaltioiden on ilmoitettava komissiolle viimeistään jokaisen vuoden syyskuun 1 päivään mennessä tarkastajien ja erityisten tarkastusalusten (tällä käsitteellä tarkoitetaan tarkastajien kuljetukseen käytettäviä aluksia) nimet sekä seuraavan kalenterivuoden aikana ohjelmaan todennäköisesti osallistuvien helikoptereiden tunnukset. Näiden tietojen perusteella komissio laatii yhteistyössä jäsenvaltioiden kanssa yhteisön ohjelmaan osallistumista kyseisenä kalenterivuonna koskevan alustavan suunnitelman, jonka se toimittaa tiedoksi NAFO:n toimeenpanevalle sihteeristölle ja muille jäsenvaltioille.

2 artikla

Komissio nimittää 3 kohdassa tarkoitetut ohjelmaan osallistuvat viranomaiset.

3 artikla

Ohjelmaan asetuksen (ETY) N:o 1956/88 2 artiklan 1 kohdan mukaisesti osallistuvien yhteisön tarkastajien on toimitettava tiedoksi Euroopan yhteisöjen komissiolle Brysseliin teleksnumeroon 24189 FISEU-B tarkastusta seuraavan työpäivän kuluessa tarkastetun aluksen oletettavasti tekemiä rikkomuksia koskevat yksityiskohdat. Tarkastajien on 10 päivän välein toimitettava tiedoksi komissiolle luettelo tarkastetuista aluksista.

Oletetussa rikkomustapauksessa tai rekisteröityjen saaliiden määrän ja yhteisön tarkastajien aluksessa olevien saaliiden määrästä esittämän arvion poiketessa toisistaan, tarkastajien on mahdollisimman nopeasti tarkastusaluksen satamaan paluun jälkeen toimitettava komissiolle jäljennös tarkastuskertomuksesta siihen liittyvine asiakirjoineen (mukaan lukien otettujen valokuvien kaksoiskappaleet). Kun mitään rikkomusta ei oletettavasti ole tapahtunut eikä rekisteröityjen saaliiden määrä ja yhteisön tarkastajien aluksessa olevien saaliiden määrästä esittämä arvio poikkea toisistaan, tarkastajien on tarkastusaluksen satamaan paluuta seuraavien 20 päivän aikana toimitettava komissiolle tiedoksi alkuperäinen tarkastuskertomus.

4 artikla

1. Muun sopimuspuolen ilmoittaessa komissiolle yhteisön aluksen oletettavasti tekemästä rikkomuksesta komissio antaa asiasta tiedon jäsenvaltiolle, jonka lipun alla alus purjehtii ja jonka on ryhdyttävä viipymättä toimiin todistusaineiston saamiseksi rikkomuksesta ja sen tutkimiseksi sekä suoritettava kaikki oletetun rikkomuksen selvittämiseksi tarvittavat lisätutkimukset. Yhteisön tarkastajan on mahdollisuuksien mukaan noustava alukseen. Lippuvaltion on mahdollisuuksien mukaan tarkastettava alus sen palattua lippuvaltion satamaan.

Lippuvaltion on annettava komissiolle lupa toimia täysin yhteistyössä sopimuspuolen tarkastuksen suorittaneiden toimivaltaisten viranomaisten kanssa sen takaamiseksi, että oletettua rikkomusta koskevaa todistusaineistoa valmistellaan ja säilytetään oikeudellisia tai hallinnollisia toimia edistävässä muodossa.

2. Komissio antaa tiedon yhteisön tarkastajan komissiolle tekemästä kertomuksesta ilmenneestä yhteisön aluksen oletettavasti tekemästä rikkomuksesta kyseiselle jäsenvaltiolle, jonka lipun alla alus purjehtii ja jonka on ryhdyttävä viipymättä toimiin todistusaineiston saamiseksi rikkomuksesta ja sen tutkimiseksi sekä suoritettava kaikki oletetun rikkomuksen selvittämiseksi tarvittavat lisätutkimukset, mahdollisuuksien mukaan tarkastettava alus sen palattua satamaan ja toimittava täysin yhteistyössä komission kanssa sen takaamiseksi, että oletettua rikkomusta koskevaa todistusaineistoa valmistellaan ja säilytetään hallinnollisia ja oikeudellisia toimia edistävässä muodossa.

5 artikla

1. Kun komissio vastaanottaa muun sopimuspuolen taholta ilmoituksen, joka koskee yhteisön aluksen rekisteröimien saaliiden määrän ja tarkastajan esittämän arvion poikkeamista toisistaan, komissio antaa asiasta tiedon jäsenvaltiolle, jonka lipun alla alus purjehtii. Komissio antaa myös tiedon jokaiselle yhteisön ohjelmaan osallistuvalle ja sääntelyvyöhykkeellä olevalle tarkastusalukselle; yhteisön tarkastajan on mahdollisuuksien mukaan noustava kyseiseen kalastusalukseen. Lippuvaltion toimivaltaisten viranomaisten on autettava komissiota toimimalla täysin yhteistyössä tarkastajan kanssa sen takaamiseksi, että todistusaineistoa valmistellaan ja säilytetään hallinnollisia ja oikeudellisia toimia edistävässä muodossa, ja viranomaisten on suoritettava kaikki tarvittavat lisätutkimukset komission asianmukaisten lisätoimien määrittelemisen mahdollistamiseksi.

2. Yhteisön aluksen rekisteröimien saaliiden määrän ja yhteisön tarkastajan esittämän arvion poiketessa toisistaan komissio antaa asiasta tiedon lippuvaltiolle, jonka on toimittava yhteistyössä komission kanssa sen takaamiseksi, että todistusaineistoa valmistellaan ja säilytetään hallinnollisia ja oikeudellisia toimia edistävässä muodossa, ja sen on suoritettava kaikki tarvittavat lisätutkimukset komission asianmukaisten lisätoimien/toimenpiteiden määrittelemisen mahdollistamiseksi.

6 artikla

Komissio antaa mahdollisimman nopeasti tiedoksi jäsenvaltioille, joiden lipun alla tarkastetut alukset purjehtivat, yhteisön aluksia, jotka eivät oletettavasti ole tehneet mitään rikkomusta ja joiden rekisteröimien saaliiden määrä ja yhteisön tarkastajien esittämät arviot eivät poikkea toisistaan, koskevat yhteisön tarkastajien tai muun sopimuspuolen sille toimittamat tarkastuskertomukset.

7 artikla

Komissio toimittaa mahdollisimman nopeasti sopimuspuolen toimivaltaisille viranomaisille yhteisön tarkastajien laatimien ja muun sopimuspuolen aluksia, oletettuja rikkomuksia ja rekisteröityjen saaliiden määrän ja tarkastajien esittämien arvioiden poikkeamista toisistaan koskevien tarkastuskertomusten jäljennökset niihin liittyvine asiakirjoineen (mukaan lukien otettujen valokuvien kaksoiskappaleet).

8 artikla

Komissio antaa tiedoksi NAFO:n toimeenpanevalle sihteeristölle jäljennöksen jokaisesta yhteisön tarkastajien laatimasta tarkastuskertomuksesta.

9 artikla

Jokaisen jäsenvaltion on ilmoitettava komissiolle viimeistään 1 päivään helmikuuta mennessä edellistä vuotta koskevat:

1) sen alusten oletettavasti tekemien rikkomusten aiheuttamien toimien tulokset; nämä rikkomukset on luetteloitava vuosittain siihen asti kunnes lopullinen päätös on tehty ja jokainen määrätty rangaistus on kuvattava erikoistermejä käyttäen,

2) alusten kalastuspäiväkirjaan merkittyjen saaliiden määrän ja tarkastajien aluksessa olevien saaliiden määrästä esittämien arvioiden väliset kaikki huomattavat poikkeamat sekä maininta kaikista toteutetuista lisätoimenpiteistä. Poikkeama katsotaan huomattavaksi silloin, kun tarkastajan esittämän ja kalastuspäiväkirjaan merkittyjen saaliiden määrän ero on 20 prosenttia tai enemmän.

10 artikla

Tämä asetus tulee voimaan kolmantena päivänä siitä, kun se on julkaistu Euroopan yhteisöjen virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä 16 päivänä syyskuuta 1988.

Komission puolesta

António CARDOSO E CUNHA

Komission jäsen

() EYVL N:o L 175, 6.7.1988, s. 1